***οι απαντήσεις των ασκήσεων***

 **1.** Από την ιστοριούλα που διάβασα μεγαλύτερη εντύπωση μου έκανε το γεγονός ότι οι Κουρήτες, για να μην ακούγεται το κλάμα του νεογέννητου Δία, θορυβούσαν έξω από το σπήλαιο. Θεωρώ ότι είναι μια ενδιαφέρουσα λεπτομέρεια που δείχνει πως οι θεοί του Ολύμπου είχαν, σύμφωνα με τους αρχαίους Έλληνες, και ανθρώπινες ιδιότητες, δηλαδή έκλαιγαν. Ακόμη, εντύπωση που προξένησε ο τρόπος με τον οποίο η Ρέα κατόρθωσε τελικά να σώσει το παιδί της από την … αδηφαγία του Κρόνου και τα πρόσωπα στα οποία ανέθεσε την ανατροφή του γιου της.

 **2.** Τα όπλα που έδωσαν οι Κύκλωπες στον Δία και στον Ποσειδώνα ήταν τα εξής: στον μεν Δία έδωσαν τον κεραυνό, ενώ στον δε Ποσειδώνα την τρίαινα. Έκτοτε αυτά τα δύο αντικείμενα έγιναν τα σύμβολά τους.

 **3.** Οι ονομασίες αυτές που δόθηκαν στον Δία (Υμήττιος, Παρνήθιος, Κιθαιρώνιος) δόθηκαν από τα βουνά στα οποία ανεγέρθηκαν τα ιερά τους. Έτσι, ιερά του αρχηγού των θεών οικοδομήθηκαν στα όρη Υμηττός και Πάρνηθα της Αττικής και στο βουνό Κιθαιρώνας της Βοιωτίας. Από την ονομασία εκείνων των βουνών προήλθαν και οι ονομασίες που δόθηκαν στον Δία.

***οι οδηγίες προς τον/την εκπαιδευτικό***

 Στο πρώτο κεφάλαιο της ιστορίας της Γ΄ Δημοτικού ξεκινούμε με τη μελέτη της μυθολογίας. Αρχικά, θα πρέπει να διευκρινίσουμε ότι οι πληροφορίες που δίνονται από το σχολικό βιβλίο είναι πολλές και περίπλοκες. Είναι εξαιρετικά αμφίβολο εάν μαθητές και μαθήτριες 8 ετών είναι σε θέση να συγκρατήσουν αυτόν το όγκο πληροφοριών που τους παρέχεται. Τούτου δοθέντος, κρίνεται αναγκαίο να αξιοποιηθεί το σχεδιάγραμμα της σελίδας 3 του φύλλου εργασίας και η προβολή Powerpoint και βάσει αυτών να μεθοδευτεί η διδασκαλία μας. Δηλαδή, ο/η εκπαιδευτικός μπορεί να αναλύσει τις εξελίξεις περί της δημιουργίας του κόσμου, της Τιτανομαχίας και της Γιγαντομαχίας αναλύοντας το σχεδιάγραμμα, στο οποίο τα περισσότερα τετραγωνάκια έχουν και από μια εικόνα της μυθικής οντότητας και τις εικόνες των θεών που έχουν καταχωρισθεί στην προβολή. Με αυτόν τον τρόπο αναμένεται οι μαθητές να διευκολυνθούν στη μάθησή τους και να συλλάβουν καλύτερα τους σχετικούς μύθους.

 Πέραν τούτου, στο φύλλο εργασίας έχει καταχωρισθεί, εκτός από την περίληψη, και τρία κείμενα με τα οποία εμβαθύνουμε στα όσα διδαχτήκαμε σε αυτή την ενότητα. Ας διευκρινιστεί σε αυτό το σημείο πως η επισήμανση περί της αιτίας της Γιγαντομαχίας αποτελεί δική μας προσθήκη που κρίθηκε απαραίτητη, για να κατανοήσουν οι μαθητές πληρέστερα τις σχετικές εξελίξεις. Επίσης, σημασία ιδιαίτερη έχουν και οι υποσελίδιες σημειώσεις με τις οποίες διευκρινίζονται ορισμένα σημεία του μαθήματος. Τα δε κείμενα θεωρούμε ότι είναι ενδιαφέροντα και ότι μέσω της μελέτης τους οι μαθητές και οι μαθήτριες θα έρθουν πιο κοντά στην αρχαία ελληνική μυθολογία.

 Με αυτό το υλικό, λοιπόν, και με αυτές τις μεθόδους προσεγγίζουμε το πρώτο κεφάλαιο της ιστορίας της Γ΄ Δημοτικού.